वारविक यूनिवर्सिटी के अन्वेषणकर्ता यह बताते हैं कि कालांतर में सत्य सिद्ध होने वाली सनसनीखेज खबरों के विषय में संदेह निवारण और शंका समाधान में औसतन 2 घण्टे का समय लगता है जबकि असत्य सिद्ध होने वाली अफवाहों की सच्चाई सामने आते आते औसतन 14 घण्टे लग जाते हैं तब तक ये खबरें जितना नुकसान करना होता है कर चुकी होती हैं। इस अध्ययन के अनुसार किसी असत्य दावे के समर्थन में किए जाने वाले ट्वीट्स बहुत कम समय में हजारों बार रिट्वीट किए जाते हैं। किन्तु जब इन असत्य खबरों का फैक्ट चेक सामने आता है तब उसे रिट्वीट करने की प्रवृत्ति नहीं दिखती। फैक्ट चेक आने में अधिक समय लगता है। फेक न्यूज़ के प्रसार में अनेक नितांत एक्टिव यूज़र्स अपनी भूमिका जोर शोर से निभाते हैं किंतु फैक्ट चेक के प्रचार प्रसार हेतु ऐसा संगठित प्रयत्न होता नहीं दिखता। फेक न्यूज़ का उत्पादन एक संगठित व्यापार है जिसे कुछ मुट्ठी भर लोग संचालित कर रहे हैं जबकि फैक्ट चेक का कार्य निजी स्तर पर किया जाता है और वह अभी प्रारंभिक दौर में है। इंडियाना विश्वविद्यालय में हॉक्सी और ट्रुथी जैसे प्लेटफार्म विकसित किए जा रहे हैं जो फेक न्यूज़ का पर्दाफाश करने में सहायक होंगे।